b'\n_START_ARTICLE_\nHanami\n_START_PARAGRAPH_\nAng Hanami (\xe8\x8a\xb1\xe8\xa6\x8b, literal na "panonood ng mga bulaklak" o "pagtanaw sa mga bulaklak") ay isang nakaugalian o tradisyonal na gawi ng pagkakaroon ng kasiyahan sa kagandahan ng mga bulaklak, natatangi na ng mga seresang namumulaklak (\xe6\xa1\x9c o \xe6\xab\xbb sakura). Mahigit na sa isang libong taon ang pagsasagawa ng Hanami at tanyag pa rin sa Hapon magpahanggang sa ngayon. Nagaganap ito tuwing tagsibol, na kabila naman ng kaugaliang Momijigari (\xe7\xb4\x85\xe8\x91\x89\xe7\x8b\xa9\xe3\x82\x8a) na ipinagdiriwang naman tuwing taglagas. Tumatagal lamang ang mga usbong at bulaklak ng seresang namumulaklak sa loob ng isa hanggang dalawang mga linggo, kalimitang magmula Marso hanggang Abril, at sinusundan ng midya at hinihintay ng karamihan sa mga Hapones. Dumarating ang buong pagbuka ng mga bulaklak (\xe6\xba\x80\xe9\x96\x8b mankai) tuwing mga isang linggo pagkaraan ng pagbukadkad ng unang mga usbong (\xe9\x96\x8b\xe8\x8a\xb1 kaika). Pagkalipas ng isa pang linggo, tapos na ang kaigtingan ng pamumulaklak at babagsak ang mga bulaklak magbuhat sa mga puno._NEWLINE_Umiiral din sa Hapon ang isang mas sinaunang anyo ng hanami, na tumutukoy sa pagkakaroon ng kasiyahan sa pagtanaw ng mga bulaklak (\xe6\xa2\x85 ume) ng mga duhat (tinatawag ding sinigwelas, pasas, o plum; mga halamang Prunus), sa halip na ng sa mga seresang namumulaklak. Bantog ang ganitong uri ng hanami sa mga matatandang mga Hapones dahil mas kalmado o mas mahinahon ang mga pagdiriwang na ganito kaysa mga pagdiriwang ng sakura na kalimitang kinabibilangan ng mga nakababatang mga Hapones at minsang napakamatao at magulo o maingay._NEWLINE_Mahalagang tandaan na hindi lamang ito tinatawag na hanami ng mga Hapones, kundi tinatagurian din bilang ohanami (\xe3\x81\x8a\xe8\x8a\xb1\xe8\xa6\x8b), na nagdaragdag ng "o" sa harapan ng salita, na literal na nangangahulugang "pagtingin sa mga usbong ng mga bulaklak".'